1Keu teupimpén kor. Meunurot lagu: Rusa óh watée beungoh. Zabur Nabi Daud. 2Allah ulôn, ya Allah lôn, pakon Droeneueh neutinggai ulôn? Ulôn meuhôi, teuma Droeneueh teutab jiôh dan hana neutulông ulôn. 3Ya Allah ulôn, ulôn meuhôi óh watée uroe, teuma Droeneueh seungab mantong. Óh watée malam ulôn meudoá, até ulôn teutab meutampo-tampo. 4Teuma Droeneueh na kheueh Raja Nyang Mahasuci, nyang jipujoe-pujoe lé Israel. 5Indatu kamoe meuharab that ubak Droeneueh, awaknyan meuharab, dan Droeneueh neupeuseulamat awaknyan. 6Awaknyan jimeulakée ubak Droeneueh dan peuseuliseh nibak meubagoe bala; awaknyan meuharab dan hana neupeukeucewa. 7Teuma ulôn nyoe na kheueh glang, bukon manusia, jiteuoh-teuoh ngon jihina lé rakyatba. 8Banmandum ureuëng nyang kalon ulôn jihina lôn, jipeuhirôt bibi dan jipeu asek ulée. 9Kheun awaknyan, "Bah kheueh jihnyan jipeubangga TUHAN, mangat TUHAN geupeuseulamat jihnyan, meunyoe TUHAN galak keu jihnyan!" 10Droeneueh kheueh nyang peuteubiet ulôn lam pruet ma, dan nyang peujeuet ulôn aman lam pangkée po ma. 11Yoh phon lahé u donya nyoe, naséb ulôn na dalam jaroe Droeneueh, dan yoh mantong ulôn na lam pruet ma, Droeneueh kheueh Allah ulôn. 12Bék kheueh jiôh, sabab bahya ka tô that-that, dan hana nyang tulông lôn. 13Lagée kawan banteng, musoh jijak udom ulôn, lagée banteng klét di Basan awaknyan jikeupong ulôn. 14Awaknyan jipeukeue ulôn deungon babah jih teuhah, lagée singa nyang teumauém dan jiteumeugöm. 15Teunaga ulôn habéh lagée ié nyang rho, banmandum tuleueng ulôn leukang nibak sandi jih, até ulôn meuliléh saban lagée lilen. 16Rukuéng ulôn tho kreng lagée pempeng kaca, lidah ulôn meuleukek nibak langét-langét babah lôn. TUHAN, neutinggai ulôn di ateueh abée lagée ureuëng nyang ka maté. 17Ulôn jikeupong lé geurombolan ureuëng jeuhet; lagée kawan asée awaknyan jiudom ulôn, sira teutob jaroe ngon gaki. 18Banmandum tuleueng ulôn hase lôn itong, musoh jingieng ateueh ulôn sibagoe tuntonan. 19Awaknyan jibagi-bagi peukayan ulôn, dan ji rhom undi ateueh jubah lôn. 20Teutapi Droeneueh, bék kheueh jiôh, ya TUHAN, neuteuka bubagah neutulông ulôn, sabab Droeneueh kheueh teunaga ulôn. 21Neupeusie kheueh nyawöng ulôn nibak mata peudeueng, dan neupeuseulamat kheueh ulôn nibak jiteugom lé asée. 22Ulôn hana meudaya, neupeulheueh kheueh ulôn nibak luengkée banteng dan nibak babah singa. 23Buet Droeneueh nyan ulôn calitra ubak bubena syedara ulôn; nibak rapat umat Droeneueh ulôn puja-pujoe Droeneueh. 24Pujoe kheueh Gobnyan, hai ureuëng-ureuëng taqwa! Peu agong kheueh Gobnyan, hai banmandum keuturonan Nabi Yakub! Sujut kheueh ubak Gobnyan, hai banmandum keuturonan Israel! 25Sabab Gobnyan hana geupandang hina keu ureuëng nyang teuseupet, dan hana geuanggab remeh keuseungsaraan jihnyan. Gobnyan hana geupaleng nibak ureuëng nyan, teuma geudeungoe meunyoe jilakée tulông ubak Gobnyan. 26Di teungoh ureuëng ramé nyang meusapat teutab ulôn pujoe Droeneueh, sabab banmandum nyang ka Droeneueh peubuet. Dikeue umat nyang taqwa ulôn peuseumah keureubeuen nyang ka ulôn peujanji. 27Ureuëng gasien teuma jimakheun sampoe troe; ureuëng nyang teuka ubak TUHAN teuma jipujoe Geuhnyan. Seumoga gata seujahteura siumu masa! 28Banmandum bansa teuma ji-ingat ubak TUHAN dan teuma jiriwang ubak Gobnyan, banmandum sukée bansa teuma jisujut jiseumah Gobnyan. 29Sabab TUHAN kheueh nyang mat kuasa, Gobnyan nyang mat peurintah ateueh bansa-bansa. 30Banmandum ureuëng rayeuk teuma jisujut dikeue Gobnyan, dan banmandum manusia fana teuma jisujut jiseumah Gobnyan. 31Angkatan-angkatan nyang teuka dudoe meubakti ubak TUHAN, ureuëng nyan teuma jipeusampoe tron-meutron. 32Ubak bansa nyang lahé dudoe teuma jipeusampoe bahwa TUHAN ka geupeuseulamat umat Gobnyan.
Zabur 22